ORDE do 30 de decembro de 2005 pola que se establecen as bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia e se procede á súa convocatoria.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 02/01/2006

O Regulamento (CE) nº 2792/1999, do consello, do 17 de decembro, polo que se definen as modalidades e condicións das intervencións con finalidade estrutural no sector da pesca (DOCE do 30 de decembro), constitúe un marco para o conxunto das intervencións no sector pesqueiro realizadas no territorio dun estado membro, con vistas a acadar os obxectivos establecidos no Regulamento (CE) nº 1263/1999 e os obxectivos da política pesqueira común, en particular a conservación e a explotación sustentable a longo prazo dos recursos.
Entre as medidas de intervención recollidas no citado regulamento atópanse as accións realizadas polos profesionais, definidas como accións de interese colectivo e de duración limitada en campos que normalmente non lle corresponden á empresa privada, realizadas coa contribución activa dos propios profesionais ou levadas a cabo por organizacións que actúen no nome dos produtores, que contribúan á consecución dos obxectivos da política pesqueira común. Estas accións poden referirse, entre outros, á xestión e control das condicións de acceso a determinadas zonas de pesca, á xestión do esforzo pesqueiro, ás medidas técnicas de conservación dos recursos, ás medidas de mellora das condicións de traballo e sanitarias, aos equipamentos acuícolas colectivos, reestruturación ou mellora de paraxes acuícolas, á formación, á aplicación de sistemas de mellora e control da calidade ou da rastrexabilidade, ou á creación de valor engadido nos produtos.
A participación dos propios interesados na mellora da xestión dos recursos mariños configúrase como un requisito necesario para garantir a eficacia das medidas implantadas e a consolidación dos seus resultados; por iso resulta oportuno promover e fomentar aquelas iniciativas que partindo dos sectores implicados contribúan ao desenvolvemento sustentable da actividade económica derivada da explotación dos recursos pesqueiros e marisqueiros. Sen esquecer a importancia das medidas dirixidas directamente a regular a actividade extractiva, trátase de dar cabida a aqueloutras iniciativas innovadoras de carácter complementario como as dirixidas a incrementar a calidade ou o valor engadido dos produtos, á mellora das condicións de traballo ou á mellora da potencialidade produtiva dos bancos pesqueiros e marisqueiros, medidas todas elas que permiten achegarse aos obxectivos de sustentabilidade antes mencionados.
A Consellería de Pesca e Asuntos Marítimos é o órgano da Administración da Comunidade Autónoma ao que lle corresponde desenvolver, entre outras
competencias e funcións, as relativas á ordenación pesqueira en augas interiores, marisqueo e acuicultura. Dentro da estrutura orgánica deste organismo, a Dirección Xeral de Recursos Mariños é o órgano ao que se lle atribúen estas competencias.
Por outro lado, a Lei estatal 38/2003, do 17 de novembro, xeral de subvencións, establece a normativa básica nesta materia e dispón que a concesión de subvencións se axustará entre outros aos principios de publicidade, transparencia, concorrencia, obxectividade, igualdade e non-discriminación.
Dentro do marco establecido pola normativa comunitaria e pola básica do Estado, a Comunidade Autónoma de Galicia establece as bases e condicións así como o procedemento de concesión das distintas liñas de axudas, e así se recolle na Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Por todo o antedito, facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Bases.
Apróbanse as bases para a concesión de subvencións a proxectos colectivos de xestión integral para o aproveitamento dos recursos mariños en Galicia, e que figuran como anexo a esta orde.
Artigo 2º.-Convocatoria.
Convócanse as subvencións para o obxecto e conforme as bases reguladoras aprobadas nesta orde, para o ano 2006.
Artigo 3º.-Crédito orzamentario.
1. As subvencións concederanse con cargo á aplicación orzamentaria 14.02.614B.770.1, axudas para proxectos de xestión integral dos recursos mariños, do proxecto de lei de orzamentos xerais da Comunidade Autónoma de Galicia para o ano 2006, condicionado á existencia de crédito suficiente e axeitado nos orzamentos definitivos.
2. O importe máximo de concesión destas subvencións para 2006 é de 4.315.000 euros, dos cales 2.295.000 A son cofinanciados pola Unión Europea a través do Instrumento Financeiro de Orientación Pesqueira (IFOP) na súa medida 83.44 (accións realizadas polos profesionais).
3. Estes importes, así como as aplicacións ás que se imputen, poderán ser ampliados en función das dispoñibilidades orzamentarias sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
4. En todo caso, e de conformidade co disposto na Orde do 11 de febreiro de 1998 (DOG nº 33, do 19 de febreiro), sobre tramitación anticipada de expedientes de gasto, o gasto que se proxecta queda condicionado á existencia de crédito axeitado e suficiente nos orzamentos xerais da Comunidade Autónoma de Galicia para 2006.
Artigo 4º.-Solicitudes.
1. O modelo de solicitude é o que se establece como anexo I ás bases reguladoras.
2. O prazo de presentación de solicitudes será dun mes contado a partir do día seguinte a publicación desta orde no Diario Oficial de Galicia, salvo que mediante norma de rango superior se estableza como prazo mínimo un período maior.
Artigo 5º.-Prazo para realizar e xustificar os investimentos.
1. Consideraranse gastos subvencionables os realizados e pagados efectivamente entre o 1 de xaneiro de 2006 e a data límite para a súa xustificación.
2. A data límite para presentar a xustificación dos investimentos co fin de cobrar a subvención é o 1 de decembro de 2006.
Disposición adicional
Deléganse nos delegados territoriais da Consellería de Pesca e Asuntos Marítimos as atribucións en materia de resolución dos procedementos de concesión, de revogación e reintegro das subvencións, de modificación destas, de anticipo de pagamento, e dos sancionadores que procedan (agás cando a competencia resida no Consello da Xunta de Galicia), referidos aos proxectos obxecto desta convocatoria e incluídos integramente dentro do ámbito territorial de cada delegación.
Disposicións derradeiras
Primeira.-Facúltase o director xeral de Recursos Mariños para que dite as resolucións necesarias para o desenvolvemento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de decembro de 2005.
Carmen Gallego Calvar
Conselleira de Pesca e Asuntos Marítimos
ANEXO
Bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia.
Capítulo I
Disposicións xerais
Artigo 1º.-Obxecto.
Esta orde ten por obxecto o establecemento das bases reguladoras para a concesión, en réxime de concorren
cia competitiva, de subvencións aos proxectos colectivos de xestión integral para o aproveitamento dos recursos mariños en Galicia.
Artigo 2º.-Marco normativo.
Para o outorgamento e execución das subvencións reguladas nesta orde seguirase o disposto nas normas seguintes:
a) Regulamento (CE) nº 2792/1999, do consello, do 17 de decembro, polo que se definen as modalidades e condicións das intervencións con finalidade estrutural no sector da pesca, modificado polo Regulamento (CE) nº 1451/2001, do consello, do 28 de xuño, o Regulamento (CE) nº 179/2002, do consello, do 28 de xaneiro, o Regulamento (CE) nº 2369/2002 do Consello, do 20 de decembro e o Regulamento (CE) nº 1421/2004, do consello, do 19 de xullo.
b) Preceptos básicos da Lei 38/2003, do 17 de novembro, xeral de subvencións.
c) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, e modificada polas leis 8/1999, do 30 de decembro, Lei 5/2000, do 28 de decembro, Lei 3/2002, do 29 de abril, Lei 7/2002, do 27 de decembro, Lei 9/2003, do 23 de decembro, e 14/2004, do 29 de decembro.
d) Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 3º.-Beneficiarios.
1. Poderán ser beneficiarios das subvencións as entidades de interese colectivo definidas na Lei 6/1993, do 11 de maio, de pesca de Galicia, como calquera forma asociativa de dereito público ou privado, tales como confrarías, asociacións, cooperativas e organizacións constituídas por produtores de base e organizadas para desenvolver actividades consideradas na dita lei.
2. As entidades sinaladas no parágrafo anterior poderán concorrer de xeito individual ou conxuntamente. Neste último caso, deberán facer constar expresamente na solicitude qué compromisos corresponderán a cada unha delas na execución das accións, así como o importe da subvención solicitada que corresponderá a cada unha delas.
3. Non poderán obter a condición de beneficiario aquelas entidades en que concorra algunha das circunstancias sinaladas no artigo 13, parágrafos 2 e 3, da Lei 38/2003, do 17 de novembro, xeral de subvencións.
Artigo 4º.-Obrigas dos beneficiarios
1. Os beneficiarios, ao formalizaren a súa solicitude, sométense voluntariamente ao cumprimento das condicións que se establecen nesta orde para a concesión e pagamento das subvencións, así como ao cumprimento dos requisitos estipulados na normativa de aplicación a estas.
2. Os beneficiarios deberán:
a) Facilitar toda a información que lles sexa requirida en relación ás subvencións e someterse ás actuacións de comprobación que deba efectuar a entidade concedente, así como aos órganos de fiscalización e control da Comunidade Autónoma, da Administración xeral do Estado e da Unión Europea.
b) Comunica ao órgano concedente a obtención doutras subvencións, axudas, ingresos ou recursos que financien as actividades subvencionadas.
c) Acreditar, con anterioridade a ditarse a proposta de resolución de concesión, que se atopa ao día das súas obrigas tributarias estatais e autonómicas e da Seguridade Social, así como que non ten pendente de pagamento ningunha outra débeda, por ningún concepto, coa Administración pública da Comunidade Autónoma.
d) Destinar os bens subvencionados co fin concreto para o que se conceda a subvención durante un período mínimo de cinco anos, no caso de bens inscritibles nun rexistro público, e de dous anos nos demais casos.
e) Conservar os documentos xustificativos da aplicación dos fondos recibidos durante un mínimo de cinco anos desde a percepción do último pagamento, para os efectos de comprobación e control.
f) Darlle a axeitada publicidade ao carácter público do financiamento do investimento realizado con expresa mención á participación do fondo IFOP, nos termos establecidos no Regulamento (CE) 1159/2000, da cComisión, do 30 de maio de 2000, sobre as actividades de información e publicidade que deben levar a cabo os estados membros en relación coas intervencións dos fondos estruturais.
3. A presentación da solicitude suporá a autorización ao órgano xestor para obter dos organismos competentes os certificados de que está ao día no cumprimento das obrigas tributarias e non ten débedas pendentes de pagamento á Xunta de Galicia. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado.
Artigo 5º.-Proxectos obxecto de subvención.
1. Poderán ser obxecto de subvención de conformidade con esta orde os proxectos colectivos de investimento para a xestión integral dos recursos mariños dentro das augas interiores da Comunidade Autónoma de Galicia, referidos entre outros a todos ou algún dos aspectos seguintes:
a) Implantación de técnicas de semicultivo ou outras medidas técnicas para a mellora da xestión e o control de acceso ao recurso, incluídas as de mellora ambiental.
b) Accións de acondicionamento ou rexeneración de bancos para a mellora da súa produtividade.
c) Medidas de mellora das condicións de traballo
d) Medidas de mellora das condicións sanitarias ou de calidade do produto ata o momento da primeira venda.
e) Medidas de control de enfermidades nas especies recurso.
f) Medidas de mellora da comercialización ou aumento do valor engadido do produto.
2. Para ter acceso a estas axudas, os investimentos deberán cumprir as condicións seguintes:
a) Contribuír ao efecto económico duradeiro da mellora estrutural buscada.
b) Ofrecer unha garantía suficiente de viabilidade técnica e económica.
c) Evitar efectos prexudiciais, en particular, o perigo de creación de capacidades de produción excedentarias.
d) Dispor das preceptivas concesións, autorizacións, permisos ou licenzas para levar a cabo os investimentos previstos e a súa posterior posta en produción.
Artigo 6º.-Gastos subvencionables.
1. Poderán concederse subvencións para os seguintes gastos, sempre que sexan necesarios para a execución dos proxectos referidos no artigo anterior:
a) Os derivados de accións materiais sobre o medio natural para a mellora da produtividade.
b) A adquisición de maquinaria, utensilios e elementos auxiliares para a explotación.
c) Os derivados do control do acceso ao recurso.
d) Os de estudos previos e de seguimento dos investimentos realizados e dos resultados do proxecto.
Artigo 7º.-Gastos non subvencionables.
Non serán subvencionables os custos relativos:
a) Á adquisición de terreos.
b) Aos vehículos destinados ao transporte de persoas.
c) Á adquisición de material, mobiliario e equipamento de oficina.
d) Aos gastos de mantemento e conservación dos bens e equipamentos.
e) Ao IVE, agás nos casos en que se achegue certificado expreso do Ministerio de Facenda na porcentaxe non recuperable del.
f) Á modernización ou acondicionamento de maquinaria, instalacións, locais, equipamentos, elementos auxiliares ou calquera outro tipo de ben, comprendidos en proxectos de investimento cuxo financiamento se realizase con axudas públicas, durante os cinco anos inmediatamente anteriores á solicitude.
Artigo 8º.-Intensidade da axuda.
1. A contía das axudas está condicionada, en todo caso, á existencia de dispoñibilidades orzamentarias.
2. Dentro de cada proxecto poderanse subvencionar unha, varias ou todas as accións que o compoñen, en aplicación dos criterios sinalados no artigo 15. O importe dispoñible para a concesión das subvencións poderá ser rateado entre todas as accións seleccionadas.
3. A porcentaxe máxima das axudas poderá acadar o 100% do investimento subvencionable en cada unha das accións. En ningún caso a suma das subvencións, axudas, ingresos ou recursos que financien as actividades subvencionadas poderá ser superior ao seu custo.
4. Os rendementos financeiros que se xeren polos fondos liberados aos beneficiarios incrementarán o importe da subvención concedida e aplicaranse igualmente á actividade subvencionada.
5. Manterase a axuda pero minorarase na fase de pagamento se o investimento material realizado é, por causa xustificada, de contía inferior á que se considerou subvencionable, e na mesma proporción.
Artigo 9º.-Incompatibilidades.
A percepción das subvencións previstas nesta orde será incompatible coa percepción doutras axudas para o mesmo proxecto financiadas por fondos europeos.
Capítulo II
Procedemento de xestión
Artigo 10º.-Presentación de solicitudes.
1. As solicitudes dirixiranse á conselleira de Pesca e Asuntos Marítimos segundo o modelo que figura no anexo I a esta orde e presentarase dentro do prazo establecido na correspondente convocatoria no rexistro da Consellería de Pesca e Asuntos Marítimos ou no de calquera das súas delegacións territoriais e comarcais, e en calquera dos lugares previstos no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. As solicitudes virán asinadas polo representante legal da entidade solicitante; se son formuladas por varias entidades conxuntamente deberán vir asinadas polos representantes de todas elas (cubrindo para iso tantos exemplares do modelo como sexa necesario), e deberán designar un representante ou apoderado único co que se levarán a cabo todos os trámites e comunicacións pertinentes.
Artigo 11º.-Documentación.
Coa solicitude deberá achegarse a seguinte documentación (dous exemplares):
a) Documentación acreditativa da personalidade.
1. Copia cotexada do documento nacional de identidade do asinante ou asinantes da solicitude.
2. Tarxeta de identificación fiscal da entidade solicitante.
3. Certificación do órgano competente na que se especifique o acordo polo se concede autorización para formalizarlle a solicitude ao asinante.
4. Certificación do órgano competente acerca do número de asociados á entidade, separado por sectores de actividade cando proceda.
5. Ademais, se o solicitante non é unha confraría de pescadores, copia cotexada dos seus estatutos.
b) Proxecto para o que se solicita a subvención, que deberá conter polo menos:
1. Memoria descritiva do historial produtivo dos bancos, zonas de produción ou especies obxectivo a que se dirixa o proxecto, e referido aos últimos cinco anos.
2. Memoria descritiva das accións acometidas pola entidade solicitante nos últimos cinco anos dirixidas á mellora da xestión ou da produtividade das zonas explotadas, indicando o custo de cada unha delas e grao de consecución dos obxectivos esperados.
3. Descrición das accións que se pretende acometer, calendario de realización e melloras esperadas con cada unha delas, con referencia expresa ás previsións de creación ou consolidación de emprego.
4. Plano de localización das accións previstas.
c) Orzamento detallado de cada unha das accións propostas, en que o IVE deberá vir separado.
1. Cando o importe do gasto subvencionable supere a contía de 30.000 euros no caso de execución de obra, ou de 12.000 euros no suposto de subministración de bens ou prestación de servizos por empresas de consultoría ou asistencia técnica, o beneficiario deberá solicitar como mínimo tres ofertas de diferentes provedores antes de contraer o compromiso para a prestación do servizo ou a entrega do ben, agás que polas especiais características dos gastos non exista no mercado suficiente número de entidades que o presten, ou que o gasto se fixese con anterioridade á solicitude de subvención. A elección das ofertas presentadas deberá xustificarse expresamente cando non recaia na proposta máis económica, e en calquera caso deberá responder a criterios de eficiencia e economía.
2. Declaración responsable sobre as fontes de financiamento previstas para cada unha das accións (recursos propios, préstamos, outras axudas...) conforme o anexo II.
a) Copia cotexada das concesións, autorizacións, permisos ou licenzas, segundo o caso, necesarias para levar a cabo os investimentos previstos e a súa posterior posta en produción.
b) Certificación de estar ao día no cumprimento das obrigas coa Seguridade Social.
c) Declaración responsable de non estar incurso en prohibición para obter a condición de beneficiario de subvencións, conforme o anexo III.
Artigo 12º.-Emenda da solicitude.
1. Os órganos responsables da tramitación das solicitudes comprobarán que estas reúnen todos os requisitos recollidos nesta orde. En caso contrario, poráselles de manifesto por escrito aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expe
diente, coa indicación de que, se así non o fixesen, se considerará que desistiron da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. Sen prexuízo do anterior, en calquera momento do procedemento, o servizo xestor poderá requirir a entidade solicitante para que remita aqueles datos ou documentos complementarios que resulten necesarios para a tramitación e adopción da resolución que proceda.
Artigo 13º.-Órganos de xestión e resolución.
1. A tramitación dos expedientes será realizada polos servizos correspondentes das delegacións territoriais da Consellería de Pesca e Asuntos Marítimos, sen prexuízo do que se dispón no artigo seguinte acerca da comisión de avaliación.
2. A resolución correspóndelle ao conselleiro ou conselleira de Pesca e Asuntos Marítimos sen prexuízo da aprobación, se é o caso, polo Consello da Xunta.
Artigo 14º.-Comisión de Avaliación.
1. Unha vez completos os expedientes serán remitidos a unha comisión de avaliación constituída na Dirección Xeral de Recursos Mariños que os examinará e valorará logo de aplicar os criterios que se sinalan no artigo seguinte. O resultado da avaliación reflectirase nun informe que se incorporará ao expediente.
2. A Comisión de Avaliación estará formada polos seguintes membros:
Presidente: director/a xeral de Recursos Mariños.
Vogais: dous funcionarios adscritos á Dirección Xeral de Recursos Mariños e á Dirección Xeral de Estruturas e Mercados da Pesca, respectivamente, e un funcionario por cada unha das delegacións territoriais da Consellería de Pesca e Asuntos Marítimos, designados polo presidente.
En caso de imposibilidade de asistir a algunha das sesións, os membros da comisión poderán ser substituídos por quen designe o seu presidente.
Artigo 15º.-Criterios de avaliación.
Para a valoración de cada unha das accións propostas nos proxectos presentados, a comisión terá en conta os seguintes criterios:
a) Presentación do proxecto de xeito conxunto por varias entidades.
b) Número de asociados á entidade ou entidades solicitantes, no sector de actividade ao que se dirixa o proxecto.
c) Creación ou consolidación de empregos alternativos ou complementarios á actividade extractiva, excluídos os estritamente necesarios para a realización do proxecto.
d) Grao de necesidade de acometer o investimento para acadar o fin previsto e relevancia das melloras esperadas en relación co custo necesario para a súa consecución.
e) Durabilidade dos resultados esperados.
f) Efectos beneficiosos sobre o ambiente.
g) Carácter innovador do proxecto.
h) Integración con outros proxectos que a entidade solicitante propoña ou teña en marcha.
i) Resultados obtidos por outros proxectos realizados anteriormente pola entidade solicitante.
Artigo 16º.-Proposta de resolución e aceptación.
1. Logo de deliberación, o presidente da comisión avaliadora formulará proposta de resolución que indicará de xeito individualizado os beneficiarios, os proxectos seleccionados e as accións para as que se propón a subvención, así como o importe da subvención proposta para cada unha delas.
2. A proposta notificaráselles aos interesados propostos como beneficiarios para que no prazo de dez (10) días comuniquen a súa aceptación ou rexeitamento da subvención nas condicións expresadas nela.
3. En función das dispoñibilidades orzamentarias adicionais, derivadas do rexeitamento de subvencións propostas, de modificación de resolucións de outorgamento ou de incremento do crédito destinado a este fin, poderán emitirse sucesivas propostas de resolución conforme o sinalado neste artigo.
Artigo 17º.-Resolución.
1. Recibida a aceptación dos beneficiarios ou transcorrido o prazo para facelo, o órgano competente emitirá resolución motivada pola que se outorguen ou deneguen as subvencións solicitadas.
2. A resolución emitirase e notificaráselles aos interesados no prazo máximo de seis meses desde a publicación da correspondente convocatoria. O vencemento do prazo máximo indicado sen que se notifique a resolución posibilitará que os interesados poidan entender desestimada a súa pretensión por silencio administrativo.
Artigo 18º.-Recursos.
Contra a resolución que se dite, que pon fin á vía administrativa, poderase interpor, con carácter potestativo, recurso de reposición perante o conselleiro ou conselleira de Pesca e Asuntos Marítimos no prazo dun (1) mes, ou recurso contencioso-administrativo perante o órgano xurisdicional competente no prazo de dous (2) meses, contados, en ambos os casos, a partir do día seguinte ao da notificación da resolución.
Artigo 19.-Modificación do proxecto.
1. Calquera modificación que se pretenda realizar nos investimentos inicialmente previstos, tanto no referente ao orzamento como ás distintas partidas que o compoñen, requirirá a aceptación expresa da Consellería de Pesca e Asuntos Marítimos e deberá
ser posta en coñecemento desta sempre con anterioridade á súa realización.
2. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais e internacionais, poderá lugar á modificación da resolución de concesión.
Artigo 20º.-Xustificación e pagamento.
1. Para o cobramento da subvención concedida, as entidades beneficiarias deberán presentar, no prazo establecido na convocatoria, a seguinte documentación no lugar e forma sinalados no artigo 10 desta orde:
a) Xustificación de ter realizadas as accións para as que se concedeu a subvención, mediante os seguintes documentos:
1. Informe técnico no que se describa a realización das accións e os datos e incidencias máis significativas na súa execución.
2. Relación de custos individualizados por cada actuación, con e sen IVE.
3. Facturas orixinais correspondentes aos custos sinalados na relación.
4. extractos das contas, ordes de transferencia, talóns ou certificacións bancarias que xustifiquen a efectiva realización dos gastos, así como o importe, procedencia e aplicación dos fondos propios ás actividades subvencionadas. Igualmente, os gastos poderán xustificarse mediante informe de auditoría de contas.
b) Certificación de estar ao día no cumprimento das obrigas coa Seguridade Social.
c) Certificado bancario acreditativo da titularidade e identificación da conta para o pagamento da axuda.
2. Os servizos correspondentes da Consellería de Pesca e Asuntos Marítimos emitirán certificado sobre o grao de realización do investimento, así como da súa adecuación, tanto ao proxecto que serviu de base para o outorgamento da axuda, como aos xustificantes de gasto presentados.
3. Poderán presentarse xustificacións parciais a medida en que se vaian executando as accións. Os pagamentos parciais non poderán superar o 80% do total da subvención concedida, e quedarán condicionados á efectiva realización completa do proxecto e á liquidación definitiva da subvención. Os pagamentos parciais están suxeitos á prestación de garantía nos termos sinalados no artigo 22º
4. No momento da xustificación da execución total do proxecto e, en calquera caso, antes do derradeiro pagamento, o beneficiario presentará unha declaración complementaria do conxunto das axudas solicitadas para o mesmo proxecto, tanto as aprobadas ou concedidas como as pendentes de resolución.
Artigo 21º.-Pagamento anticipado.
Por resolución motivada do conselleiro ou conselleira de Pesca e Asuntos Marítimos, e logo de solicitude dos interesados, poderá autorizarse un anticipo de ata un 50% da subvención prevista para a anualidade naqueles casos en que o investimento exixa pagamentos inmediatos. Os pagamentos anticipados están suxeitos á prestación de garantía nos termos sinalados no artigo 22º.
Artigo 22º.-Garantías.
1. Será obrigatoria a prestación de garantías para a expedición de anticipos ou pagamentos parciais nos seguintes supostos:
a) Anticipos que superen o importe de 30.050 euros.
b) Pagamentos parciais cando a contía da subvención exceda de 30.050 euros. Non será necesaria a prestación de garantía cando se xustifique que as accións realizadas, para as que se solicita o pagamento parcial, son susceptibles de producir os efectos esperados con independencia da realización das outras accións incluídas no proxecto.
2. A garantía constituirase mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, e deberá acadar como mínimo ata os dous meses seguintes ao remate do prazo de xustificación previsto na convocatoria.
3. A garantía deberá cubrir o importe dos anticipos ou pagamentos fraccionados xunto cos xuros deste calculados ao tipo de xuro legal do diñeiro vixente no momento da concesión e polo prazo que medie entre a data de solicitude e como mínimo a data sinalada no punto 2.
4. As garantías serán liberadas logo de que se comprobe a realización do proxecto ou das accións independentes que o compoñan.
Artigo 23º.-Reintegro.
Procederá o reintegro, total ou parcial, da subvención concedida e dos xuros de mora que se teña dereito a percibir desde o momento do seu pagamento ata a data na que se acorde a procedencia do reintegro nos supostos sinalados no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, segundo redacción dada pola Lei 14/2004, do 29 de decembro, de medidas tributarias e de réxime administrativo.
Artigo 24º.-Publicidade.
A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde indicando o programa e crédito orzamentario ao que se imputan, beneficiario, cantidade concedida e finalidade da subvención.